
B7‑0153/2009

Eiropas Parlamenta rezolūcija par kompensācijām pasažieriem aviosabiedrību bankrota gadījumā

Eiropas Parlaments,

–
ņemot vērā 2009. gada 15. oktobra jautājumu Komisijai, uz kuru jāatbild mutiski, par kompensācijām pasažieriem aviosabiedrību bankrota gadījumā (O-0089/09 – B7–0210/2009),

–
ņemot vērā Padomes 1990. gada 13. jūnija Direktīvu par kompleksiem ceļojumiem, kompleksām brīvdienām un kompleksām ekskursijām,

–
ņemot vērā Eiropas Parlamenta un Padomes 1997. gada 9. oktobra Regulu (EK) Nr. 2027/97 par gaisa pārvadātāju atbildību nelaimes gadījumos,

–
ņemot vērā 2004. gada 21. aprīļa Eiropas Parlamenta un Padomes Regulu (EK) Nr. 785/2004 par apdrošināšanas prasībām, kas attiecas uz gaisa pārvadātājiem un gaisa kuģu ekspluatantiem,

–
ņemot vērā 2004. gada 11. februāra Eiropas Parlamenta un Padomes Regulu (EK) Nr. 261/2004, ar ko paredz kopīgus noteikumus par kompensāciju un atbalstu pasažieriem sakarā ar iekāpšanas atteikumu un lidojumu atcelšanu vai ilgu kavēšanos un ar ko atceļ Regulu (EEK) Nr. 295/91,

–
ņemot vērā 2008. gada 24. septembra Eiropas Parlamenta un Padomes Regulu (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā,

–
ņemot vērā Reglamenta 115. panta 5. punktu,

A.
tā kā Padomes Direktīva 90/314/EEK reglamentē uzņēmējdarbību komplekso brīvdienu jomā un paredz attiecīgu kompensāciju patērētājiem un patērētāju repatriāciju to uzņēmumu bankrota gadījumā, kuri sniedz komplekso brīvdienu pakalpojumus;

B.
tā kā ar Regulu (EK) Nr. 2027/97 nosaka gaisa pārvadātāju atbildības veidu nelaimes gadījumos un pasākumus saistībā ar kompensācijām pasažieriem;

C.
tā kā Regulā (EK) Nr. 785/2004 atspoguļotas apdrošināšanas prasības, kuras jāievēro gaisa pārvadātājiem un gaisa kuģu ekspluatantiem;

D.
tā kā ar Regulu (EK) Nr. 261/2004 paredzēta kompensācija un atbalsts pasažieriem sakarā ar iekāpšanas atteikumu un lidojumu atcelšanu vai ilgu kavēšanos;

E.
tā kā ar Regulu (EK) Nr. 1008/2008 attiecībā uz gaisa kuģu ekspluatantiem nosaka stingras finanšu normas;

F.
tā kā iepriekšējos desmit gados būtiski ir palielinājies relatīvi nelielu zemo cenu aviosabiedrību skaits, kas piedāvā lidojumus uz iecienītām brīvdienu pavadīšanas vietām, kā arī šo sabiedrību pārvadāto pasažieru skaits;

G.
tā kā iepriekšējo deviņu gadu laikā aviācijas nozarē bankrotējuši 77 uzņēmumi, kā rezultātā dažos gadījumos daudzi tūkstoši pasažieru palikuši bez tālākas pārvietošanas iespējām uzturēšanās vietās, nespējot izmantot aviobiļeti atgriešanās reisam,

1.
norāda, ka Komisija veikusi plašu apspriešanos ar ieinteresētajām aprindām par aviosabiedrību bankrota jautājumu;

2.
atgādina, ka Komisija veikusi specializētu pētījumu par sarežģījumiem, kas saistīti ar aviosabiedrību bankrotiem, un par to, kā tas ietekmē pasažierus, kā arī 2009. gada februārī nosūtījusi savus atzinumus Parlamentam;

3.
pieņem  zināšanai šā pētījuma rezultātus un to, kādas iespējas šajā pētījumā pārbaudītas;

4.
šajā sakarībā atgādina, ka ir vairākas iespējas, kuras Komisija varētu izmantot, lai reglamentētu bankrotējušu aviosabiedrību pasažieru interešu aizsardzības pastiprināšanu, tostarp paredzot, ka aviosabiedrībām obligāti jāveic apdrošināšana un ka no aviosabiedrībām vajadzētu pieprasīt piedāvāt pasažieriem brīvprātīgi noslēgt apdrošināšanas līgumu, kā arī garantiju fonda izveidošanu;

5.
aicina Komisiju apsvērt iespēju līdz 2010. gada 1. jūlijam sagatavot un iesniegt likumdošanas priekšlikumu, jā tā uzskata to par nepieciešamu, ar īpašu mērķi paredzēt kompensāciju bankrotējušu aviosabiedrību pasažieriem, kā arī finanšu un administratīvus pasākumus, tostarp visu to aviosabiedrību atbildības principu par pasažieriem, kuras veic lidojumus vienā virzienā un kuru lidojumos ir brīvas vietas,  kas nodrošinātu bez tālākas pārvietošanas iespējām svešās lidostās palikušo pasažieru repatriāciju aviosabiedrības bankrota gadījumā; aicina Komisiju, atkārtoti izskatot Direktīvu 90/314/EK par kompleksajiem ceļojumiem, ierosināt papildināt to ar noteikumu par attiecīgo pasažieru repatriāciju vai pārvirzīšanu;

6.
aicina Komisiju apsvērt iespēju attiecināt šādus pasākumus arī uz aviosabiedrībām, kuras pārtraukušas darbību un tādējādi sagādājušas pasažieriem līdzīgas neērtības, kādas radušās bankrotējušu aviosabiedrību pasažieriem;

7.
aicina Komisiju izpētīt iespēju, vai valstu regulējošās struktūras varētu īstenot konfiscētā gaisa kuģa „ātru atbrīvošanu” , lai šādu gaisa kuģi varētu izmantot bez tālākas pārvietošanās iespējām palikušo pasažieru nogādāšanai mājās;

8.
uzdod priekšsēdētājam nosūtīt šo rezolūciju Padomei, Komisijai, dalībvalstu parlamentiem un valdībām.

